b"\n_START_ARTICLE_\nPanganganak\n_START_PARAGRAPH_\nAng panganganak, pagsisilang, pagluluwal, o parturisyon (Ingles: childbirth, labor, labour, birth, partus, o parturition) ay ang kulminasyon o wakas ng panahon ng pagdadalangtao o pagbubuntis ng babaeng tao na pinaglalabasan ng isa o marami pang bagong-silang na sanggol mula sa sinapupunan ng isang babae.  May tatlong yugto ang pagluluwal sa bata: ang pag-ikli at pagluwang ng sipit-sipitan, pagbaba at paglabas ng sanggol, at ang pagsisilang sa inunan.  Sa ilang mga kaso, naisasagawa ang pagpapaanak sa pamamagitan ng paghiwang sesaryano, ang pagtatanggal ng neonado o sanggol sa pamamagitan ng isang hiwang pangsiruhiya sa puson, sa halip na sa pamamagitan ng panganganak na dumaraan sa puke._NEWLINE_Kaugnay ng Hudaismo, ayon sa Batas ni Moises, itinuturing na hindi malinis ang isang inang nagluwal ng sanggol kaya't dapat itong lumigpit o manatili sa bahay sa loob ng apatnapung mga araw \xc2\xa0\xe2\x80\x93  na nagiging walumpu kapag babae ang sanggol na ipinanganak.  Pagkaraan ng pananatili sa tahanan, aahon o pupunta sa templo ang ina upang maghandog ng ipinag-uutos na alay."